SKRIFTLIG FORESPØRGSEL E-4024/00

af Jeffrey Titford (EDD) til Kommissionen

(21. december 2000)

Om: Bestemmelser om berettigelse til udbetaling af børnetilskud til Kommissionens tjenestemænd

På baggrund af hvilke bestemmelser udbetales tilskuddet til den person, tjenestemanden har forsørgerpligt overfor?

1. Hvilken omregningskurs anvendes der, når Kommissionen overfører tillæggene til den ansvarlige bank i det land, hvor den person, for hvem tjenestemanden har forsørgerpligt, er bosat?

2. Skal Europa-Kommissionens tjenestemænd bevise, at den pågældende person er økonomisk afhængig af dem?

3. Hvorledes beregnes børnetilskuddet?

Svar afgivet på Kommissionens vegne af Neil Kinnock

(13. marts 2001)

Kommissionen foretager kun betaling til (bankkontoen for) en anden person end en tjenestemand (for tjenestemandens regning og i dennes navn), hvis tjenestemanden ikke har forældremyndigheden over børn, over for hvem der består forsørgerpligt, og hvis forældremyndigheden er overdraget til en anden person ved lovbestemmelser, efter en retsafgørelse eller efter en afgørelse truffet af den administrative myndighed. I alle andre tilfælde betaler Kommissionen direkte til tjenestemandens bankkonto.

I artikel 2, stk. 2, i bilag VII til vedtægten er børn, over for hvem der består forsørgerpligt defineret således: børn, der er født i ægteskab, uden for ægteskab eller er adopteret af tjenestemanden eller af dennes ægtefælle, når de faktisk forsørges af tjenestemanden. I artikel 2, stk. 4, i bilag VII er endvidere betingelserne for, at en person kan behandles som et barn, over for hvem der består forsørgerpligt, defineret således: Undtagelsesvis kan enhver person, over for hvem tjenestemanden efter lovgivningen har forsørgerpligt, såfremt denne forsørgerpligt medfører betydelige udgifter for ham, ved en særlig begrundet afgørelse truffet af ansættelsesmyndigheden på grundlag af dokumenter, der er egnede til at tjene som bevis, ligestilles med et barn, over for hvem der består forsørgerpligt.

Betalinger foretages i euro i alle de medlemsstater, der har vedtaget euroen. I andre medlemsstater anvendes vekselkursen pr. 1. juli 2000 for gennemførelsen af EF's almindelige budget (1= 0,6257£ for Det Forenede Kongerige).

På grundlag af dokumenter, der er egnede til at tjene som bevis, betales husstandstillægget til gifte tjenestemænd eller øvrige ansatte, hvis ægtefæller enten ikke udøver en erhvervsmæssig indtægtsgivende beskæftigelse, eller hvis løn ikke er højere end grundlønnen for en tjenestemand i lønklasse C 3, tredje løntrin, eller til tjenestemænd eller øvrige ansatte, der har et eller flere børn, over for hvem der består forsørgerpligt. I vedtægten(1) er husstandstillægget sat til 5 % af grundlønnen.

Efter artikel 67 i vedtægten og artikel 2 i bilaget til vedtægten andrager børnetilskuddet for børn, over for hvem der består forsørgerpligt, 223,99 EUR pr. barn pr. måned. På grundlag af dokumenter, der er egnede til at tjene som bevis, ydes tilskuddet automatisk for børn under 18 år og efter begrundet ansøgning for børn mellem 18 og 26 år, som er under skole- eller erhvervsmæssig uddannelse.

(1) Artikel 67 i vedtægten, artikel 1 i bilag VII til vedtægten, generelle gennemførelsesbestemmelser.